text: Gadeidrættens dag fejres med akrobatik og løbehjul
  21 maj 2016 kl. 12.36
  Gadeidrættens dag fejres i hele landet i dag. I det syd- og sønderjyske kunne man prøve kræfter med fx akrobatik og løbehjul i flere byer.
  Løbehjul i Horsens,  gadehåndbold i Fredericia, akrobatik i Kolding, parkour i Esbjerg og skate i Sønderborg.
  Gadeidrætten bliver fejret lørdag med en række forskellige arrangementer i det syd- og sønderjyske.
  - Formålet med dagen er, at fejre al den idræt, der foregår ude i Danmark, udenfor de etablerede foreninger og klubber, fortæller projektkoordinator i Den Nationale Platform for Gadeidræt, Søs Bondo til TV SYD.
  Til de fleste arrangementer kan nysgerrige selv få lov at prøve kræfter. Fx arrangerer de i Sønderborg undervisning i skateboard.
  I Kolding kan man slå sig løs i workshops med parkour og akrobatik. Her kommer parkourtruppen Jiyo og akrobattruppen Rasta Mizizi Akrobates og underviser nysgerrige, før de selv giver et show.
  - Det er sjovt at være til gadeidrættens dag, siger 8-årige Carla Korn fra Sdr. Bjert til TV SYD.
  Arrangementet åbner deltagernes øjne for et alternativ til deres normale idræt.
  - De børn, der dyrker meget gadeidræt, de kommer ikke nødvendigvis i de etablerede klubber, fortæller Hanna Andresen, leder af Gademix, der står bag det lokale gadeidrætsarrangement i Kolding. - Så jeg synes, det er meningsfyldt, at der er gode instruktører, fortæller hun.
  I Esbjerg finder løjerne sted i det nye gadeidræts- og kulturhus på Nørrebrogade. Her er både workshops i streethockey, graffitimaling, streetbasket og parkour.
  
  